প্রধান শিক্ষক ও এক সহ-শিক্ষকের মধ্যে বিবাদের জেরে রণক্ষেত্রের চেহারা নিল রায়গঞ্জের হাতিয়া হাইস্কুল। স্কুলের শিক্ষার পরিবেশ নষ্ট হচ্ছে এই অভিযোগ তুলে গ্রামের বাসিন্দারা ওই দুই শিক্ষককে ব্যাপক মারধর করেন। শুধু তাই নয়, স্কুলের মধ্যে  ভাঙচুরও চালানো হয়। পরিস্থিতি সামাল দিতে ঘটনাস্থলে পৌঁছন রায়গঞ্জ থানার আইসি, কমব্যাট ফোর্স সহ বিশাল পুলিশ বাহিনী। পুলিশ লাঠিচার্জ করে বলেও জানা গিয়েছে। স্কুলের অবস্থা দেখে আতঙ্কিত হয়ে পড়ে স্কুলের ছাত্র-ছাত্রীরা। এই ঘটনায় ৬ জনকে আটক করা হয়েছে।

স্কুল সূত্রে জানা গিয়েছে, রায়গঞ্জ হাতিয়া হাইস্কুলের প্রধান শিক্ষক অনিরুদ্ধ সিংহের সঙ্গে বিবাদ চলছিল স্কুলেরই আর এক শিক্ষক অমিত রায়ের। দীর্ঘদিন ধরে স্কুলে আসছিলেন না অমিত রায়। ছুটির আবেদন না করেই, অমিত রায় স্কুল কামাই করছিলেন বলে অভিযোগ। এরই পরিপ্রেক্ষিতে অমিত রায়কে শো-কজ করেন প্রধান শিক্ষক অনিরুদ্ধ সিংহ। এই নিয়েই দুই বিপরীতপন্থী শিক্ষক সংগঠনের নেতার মধ্যে বিবাদ চরমে ওঠে। 
শনিবার অমিত রায় স্ত্রীকে স্কুলে নিয়ে এসে অনিরুদ্ধবাবুকে মারধর করেন বলে অভিযোগ। এই ঘটনার খবর ছড়িয়ে পড়তেই শয়ে শয়ে গ্রামের লোক স্কুলে ঢুকে তাণ্ডব শুরু করেন। স্কুলে ভাঙচুর করার পাশাপাশি পুলিশের সামনেই টিচার্স কমন রুমে ঢুকে শিক্ষক অমিত রায় ও প্রধানশিক্ষক অনিরুদ্ধ সিংহকে ব্যাপক মারধর করেন গ্রামের লোকজন। 

ঘটনার ছবি ক্যামেরাবন্দি করতে গেলে সংবাদমাধ্যমকেও আক্রমণ করে উত্তেজিত জনতা। খবর পেয়ে রায়গঞ্জ থানার আইসির নেতৃত্বে বিশাল পুলিশ বাহিনী ও কমব্যাট ফোর্স ঘটনাস্থলে পৌঁছে লাঠিচার্জ করে বহিরাগতদের স্কুলচত্বর থেকে সরিয়ে দেয়। 
স্কুলের এই অস্থির অবস্থার মধ্যে পড়ে স্কুলে আসা ছাত্র-ছাত্রীরা ভয়ে আতঙ্কে কান্নাকাটি শুরু করে। পরে তাদের নিরাপদে স্কুল থেকে বের করে বাড়ি পাঠিয়ে দেওয়া হয়। ঘটনার খবর পাওয়া মাত্রই জেলা পুলিশ সুপারের নির্দেশে রায়গঞ্জ কর্ণজোড়া থেকে রিজার্ভ ফোর্স-সহ পুলিশ আধিকারিকেরা হাতিয়া স্কুল এলাকায় পৌঁছে পরিস্থিতি নিয়ন্ত্রণে আনেন।

স্কুলের এই ঘটনা প্রসঙ্গে শিক্ষক অমিত রায়ের স্ত্রী অর্পিতা রায় বলেন, তাঁর স্বামী স্কুলের সমস্যা নিয়ে প্রধান শিক্ষক অনিরুদ্ধ রায়ের সঙ্গে কথা বলতে আসেন। কিন্তু প্রধানশিক্ষক তাঁর সঙ্গে অভব্য আচরণ করার পাশাপাশি হাত ধরে টানাটানি করেন। তখন তিনি প্রধান শিক্ষককে জুতো দিয়ে মারেন।
অমিত রায়ের দাবি, প্রধানশিক্ষক হাজিরা খাতা লুকিয়ে রেখে তাঁকে অনুপস্থিত দেখিয়ে শো-কজ করেছেন। হাতিয়া হাইস্কুলের প্রধানশিক্ষক অনিরুদ্ধ সিংহ জানিয়েছেন, অমিত রায় ২০১১ সাল থেকে বর্তমান সময় পর্যন্ত ২৯১ দিন কোনও ছুটির আবেদন না করেই স্কুলে অনুপস্থিত ছিলেন। নিয়ম মেনেই পরিচালন কমিটির সঙ্গে পরামর্শ করে তাঁকে শো-কজ করা হয়েছে।

বিদ্যালয় পরিচালন সমিতির সভাপতি আমজাদ হোসেন জানান, যে শিক্ষককে শো-কজ করা হয়েছে তাঁর বিরুদ্ধে এর আগেও অনুপস্থিতির অভিযোগ ছিল এবং আগেও তাঁকে শো-কজ করা হয়েছিল।
স্কুলে বহিরাগতদের তাণ্ডবে আর যাতে কোনও অপ্রীতিকর ঘটনা না ঘটে, সেই কারণে স্কুল চত্বরে পুলিশ পিকেট বসানো হয়েছে। ঘটনার তদন্ত শুরু করেছে রায়গঞ্জ থানার পুলিশ। ৬ জনকে আটক করে জিজ্ঞাসাবাদ চালানো হচ্ছে।